La minería del carbón d’hulla n’Asturies
#000000
El beneficiu de los xacimientos carboníferos d’Asturies conoz un primer gran emburrión a lo cabero del s. XVIII, pero nun sedrá hasta la segunda metá de la centuria viniente cuando esta rama se desendolque de mou amañosu.
#000002
Dicía Alejandro Aguado, primer Marqués de las Marismas del Guadalquivir y figura destacada de la industrialización asturiana del sieglu XIX, qu’onde hai carbón, hai de too. Y Asturies teníalo, amás d’otros recursos fundamentales pa la industria, como la madera o l’agua. Sobre estes bases construyó’l primer ferrocarril netamente industrial de la península, el Llangréu-Xixón, que fixo posible la primer gran siderurxa asturiana en La Felguera que, al empar, afaló la esplotación de la hulla, siguiendo métodos y téuniques netamente capitalistes.
#000003
Y ye que, magar el carbón se conocía de vieyo y les empreses dieciochesces –les Reales Mines de Llangréu, la Empresa d’El Nalón, y la Fábrica de Trubia– señalaren la potencialidá del mineral, nun sedrá hasta la segunda metá del XIX cuando guañe de la mano d’un sistema lliberal qu’empecipiaba a dar los sos frutos alministrativos y llexislativos, imprescindibles pal desendolque d’una industria nacional. Sicasí, sedrá nel sieglu XX cuando la minería asturiana conoza’l so gran desendolcu en dos circunstancies bien estremaes: na Primer Guerra Mundial, colos principales productores europeos sumíos na guerra; y na autarquía de la dictadura militar de Franco, cuando’l mineral asturiano foi insustituyible. Nestos periodos llevantaránse les más interesantes unidaes, como Sotón, María Luisa, San José, San Jorge, Polio...
#000004
Pero la minería nun se circunscribe a los espacios de producción, darréu que les empreses y el mesmu Estáu esplegaron una intensa política social que, sicasí, nun foi pa suplir los baxos salarios y les dures condiciones de trabayu, dexándonos conxuntos como Solvay, Arnáu, La Felguera o Bustiello.
#000005
El resultáu de too ello ye un pervalible Patrimoniu Industrial, onde los castilletes, auténticos xigantes de fierro varaos pola historia marquen unos territorios nos que xeneraciones d’homes y muyeres vivieron produciendo carbón pa España.
#000006